Forespørsel til pårørende om deltakelse i Kvalitetsforbedringsarbeid

Kvalitet i institusjonsbehandling i psykisk helsevern – Barn og unge (KviP)

Dette er et spørsmål til deg om å delta i et arbeid for å forbedre behandlingen som gis til barn og unge som trenger akutt psykisk helsehjelp. Du får spørsmål om å delta fordi du nå er pårørende for et barn/ en ungdom ved en akuttenhet for barn og unge. Psykisk helsevern og rus divisjon, Avdeling for forskning og utvikling (FoU), Akershus Universitetssykehus (Ahus) er ansvarlig for det kontinuerlig forbedringsarbeidet.

Hva innebærer AKTIVITETEN?

Denne aktiviteten er et samarbeid med akuttenheter ved flere sykehus i Norge og brukerorganisasjoner, som ønsker å forbedre behandlingen som tilbys. Nå skal det komme et besøksteam sammensatt av ansatte fra andre sykehus for å bli kjent med enheten der du er pårørende for et barn/ en ungdom. I besøkstemaet deltar også 1-2 representanter fra en brukerorganisasjon, som lokalt Ungdomsråd, Mental helse ungdom eller Voksne for barn. Dette er en person som kanskje selv har erfaring med å trenge psykisk helsehjelp. Representanten ønsker å snakke med deg og noen av de andre pårørende ved enheten, om hva dere syns om stedet og behandlingen. Dere møter representanten sammen, uten at de ansatte er med. Representanten har kanskje med seg en person til fra besøksteamet som referent. Begge har taushetsplikt. Dere blir spurt om ulike ting, slik som hva dere liker ved enheten, og hva dere syns kunne vært annerledes og bedre. Ansatte ved enheten vil ikke få informasjon om hva du spesifikt sa, men en samlet oppsummering av de synspunkter som kom frem i møtet. Representanten vil ikke stille deg personlige spørsmål. Møtet tar ca. 1 time.

Representanten foretrekker å møte pårørende personlig, men vi forstår om det er vanskelig å komme til enheten i arbeidstiden. Vi kan foreta telefonintervju hvis det ikke er mulig for deg å komme til enheten. Hvis dette er aktuelt kan du spesifisere det nederst på samtykkeskjemaet.

Vi vil innhente dine synspunkter om avdelingen. Etter besøket vil «besøksgruppen» skrive en rapport. Hensikten med rapporten er at ledelsen ved enheten og de andre enhetene, skal få hjelp til å forbedre sitt tilbud og sin behandling. Rapporten vil ikke inneholde ditt navn eller alder, men dine anonymiserte synspunkter. Dine opplysninger kan således indirekte person identifiseres. Rapporten skal skrives slik at enkeltdeltakere ikke skal kunne gjenkjennes, men vi plikter å informere deg om at vi ikke kan utelukke at det kan skje.

Rapporten kan gjøres tilgjengelig for alle enheter som deltar i det kontinuerlige kvalitetsforbedringsarbeidet. Det kan også være aktuelt å presentere funn og erfaringer i form av publikasjoner eller gjennom andre typer formidlingsfora.

Mulige fordeler og ulemper

Deltakelse gir deg eller den du er foresatt for ingen direkte fordeler, men du kan indirekte bidra til at andre i samme situasjon kan få bedre hjelp. Dette kan kanskje gi deg styrke og mening. En ulempe kan være at du er i en vanskelig situasjon og har nok med deg selv og dine egne problemer akkurat nå. Om du deltar eller ikke, har ingen ting å si for den behandlingen du eller det barnet/ ungdommen du er pårørende for får videre ved enheten.

Frivillig deltakelse og mulighet for å trekke sitt samtykke

Det er frivillig å delta. Dersom du ønsker å delta, undertegner du samtykkeerklæringen på siste side.

Det blir notert utsagn som kommer frem i samtalen, ikke hvem som sier hva. Synspunkter notert på ark i intervju makuleres når de er inngått anonymisert i rapport, ca. 14 dager etter besøket.

Du kan når som helst før, eller underveis i samtalen, uten å oppgi noen grunn, trekke ditt samtykke og deltakelse. Men, opplysninger kan ikke trekkes tilbake etter at de er gitt i intervjuet fordi vi ikke noterer hvem som sier hva. Det er derfor ikke mulig å slette dine utsagn i ettertid, så lenge de er gitt og gått inn i rapporten.

At du trekker deg fra deltakelse før eller underveis i samtalen, vil ikke få konsekvenser for den du er foresatt for sin videre behandling.

Dette samtykket vil lagres v/ enheten du tilhører, og slettes når besøksrapporten er ferdigstilt.

Dersom du senere har spørsmål til aktiviteten, kan du kontakte nettverksleder Kari E. A. Lorentzen, mobil 45279957, epost kari.lorentzen@ahus.no.

Hva skjer med OPPLYSNINGENE om deg?

Opplysningene som registreres om dine synspunkter skal kun brukes anonymt slik som beskrevet over. Alle opplysningene om dine synspunkt vil bli behandlet uten navn og fødselsnummer eller andre direkte gjenkjennende opplysninger. Du har rett til innsyn i rapporten hvor dine synspunkter inngår anonymisert. Du har også rett til å få innsyn i hvordan vi oppbevarer dine synspunkter frem til de inngår i rapport og makuleres.

Godkjenning

Ahus er dataansvarlig institusjon. KvIP aktiviteten er vurdert av Personvernombudet v/ Ahus. Etter ny personopplysningslov har Ahus og nettverksleder Kari E. A. Lorentzen et selvstendig ansvar for å sikre at behandlingen av dine opplysninger har et lovlig grunnlag. KvIP aktiviteten har rettslig grunnlag i EUs personvernforordning artikkel 6.1 bokstav a og 9.2 bokstav a, samt personopplysingsloven § 10. Du har rett til å klage på behandlingen av dine opplysninger til Datatilsynet.

kONTAKTOPPLYSNINGER

Dersom du har spørsmål til aktiviteten kan du ta kontakt med Kari E. A. Lorentzen, mobil 45279957, epost kari.lorentzen@ahus.no. Du kan også ta kontakt med Ahus’ personvernombud på epost personvern@ahus.no dersom du har spørsmål om behandlingen av dine personopplysninger.

Jeg samtykker til å delta i Kvalitetsforbedringsarbeidet

|  |  |
| --- | --- |
| Sted og dato | Deltakers signatur |
|  |  |
|  | Deltakers navn med trykte bokstaver |

□ Jeg rekker ikke til enheten denne dagen og vil gjerne delta i et telefonintervju

Mitt telefonnummer er …………………………….